ขึ้นดอกปุ๊บแบงก์กำไรปั๊บ
ขึ้นดอกปุ๊บแบงก์กำไรปั๊บแฉยับปรับเงินฝากน้อยกว่ากู้ทหารไทยยึดความเป็นธรรม แฉธนาคารฟาดกำไรอื้อซ่าจากการขึ้นดอกเบี้ยเงินฝากต่ำกว่าเงินกู้
15 มี.ค. 2554

ขึ้นดอกปุ๊บแบงก์กำไรปั๊บแฉยับปรับเงินฝากน้อยกว่ากู้ทหารไทยยึดความเป็นธรรม แฉธนาคารฟาดกำไรอื้อซ่าจากการขึ้นดอกเบี้ยเงินฝากต่ำกว่าเงินกู้
วงการธนาคารพาณิชย์ยอมรับว่า การที่ธนาคารพาณิชย์ขนาดใหญ่และขนาดกลางทยอยปรับขึ้นดอกเบี้ยเงินฝากและเงินกู้ หลังจากคณะกรรมการนโยบายการเงิน(กนง.) ขึ้นดอกเบี้ยนโยบาย 0.25%เมื่อวันที่ 9 มี.ค.ที่ผ่านมานั้น ทำให้ธนาคารแต่ละแห่งมีกำไรจากการขึ้นดอกเบี้ยทันที เนื่องจากธนาคารหลายแห่งได้มีเทคนิคการขึ้นดอกเบี้ยเงินฝากที่ต่ำกว่าเงินกู้อยู่อย่างน้อย 0.10-20%
ธนาคารขนาดใหญ่ ได้แก่ธนาคารกรุงเทพ ธนาคารกสิกรไทยธนาคารกรุงไทย และธนาคารไทยพาณิชย์ ปรับขึ้นดอกเบี้ยเงินฝากออมทรัพย์ 0.13% เป็น 0.75%และมีการปรับขึ้นดอกเบี้ยเงินกู้ทุกประเภทอีก 0.25%
สำหรับดอกเบี้ยเงินฝากประจำธนาคารกรุงไทยปรับขึ้นตั้งแต่ 0.10-0.25% โดยเงินฝากประจำ 3 เดือนปรับเพิ่มขึ้น 0.175% เงินฝากประจำ 6 เดือนปรับเพิ่มขึ้น 0.20%และเงินฝากประจำ 12 เดือนปรับเพิ่มขึ้น 0.10-0.20% ธนาคารกสิกรไทยปรับขึ้นตั้งแต่ 0.15-0.25% โดยเงินฝากประจำ 3 เดือนขึ้น 0.15-0.20% เงินฝากประจำ 6 เดือนปรับเพิ่มขึ้น 0.20-0.25% ขณะที่ธนาคารไทยพาณิชย์ปรับขึ้นดอกเบี้ยเงินฝากประจำ 3 เดือน0.10% เงินฝากประจำ 6 เดือนปรับขึ้น 0.10-0.175%
ธนาคารกรุงเทพปรับเพิ่มขึ้นตั้งแต่ 0.125-0.375% เงินฝากประจำ3 เดือนปรับขึ้น 0.125-0.25% เงินฝากประจำ 6 12 24 และ 36 เดือนปรับขึ้น 0.25-0.375%
ขณะที่ธนาคารทหารไทยเป็นธนาคารเดียวที่ขึ้นเงินฝากประจำและเงินกู้เท่ากัน
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทยกล่าวว่า ธนาคารได้มีการปรับขึ้นอัตราดอกเบี้ยเงินฝากออมทรัพย์ขึ้นอีก 0.125% เป็น 0.75% ส่วนเงินฝากประจำมีการปรับขึ้นขั้นต่ำที่0.25-0.55% ซึ่งเป็นระดับเดียวกับการปรับขึ้นดอกเบี้ยเงินกู้เพื่อให้ความเป็นธรรมกับลูกค้าผู้ฝากเงินและผู้กู้
"ตามปกติหากธนาคารมีการปรับขึ้นดอกเบี้ยเงินฝากต่ำกว่าดอกเบี้ยเงินกู้ ธนาคารจะได้กำไรจากส่วนต่างดอกเบี้ย หากธนาคารไหนขึ้นขาเงินฝากน้อยกว่าเงินกู้ก็จะได้กำไรดี" นายบุญทักษ์ กล่าว
นายประพันธ์ อนุพงษ์องอาจ ผู้ช่วยกรรมการผู้จัดการ สายงานพัฒนาผลิตภัณฑ์ธนาคาร ธนาคารธนชาต กล่าวว่า การปรับขึ้นอัตราดอกเบี้ยทั้งสองขาของธนาคารพาณิชย์ จะส่งผลให้ส่วนต่างอัตราดอกเบี้ยของธนาคารทั้งระบบกว้างขึ้นเล็กน้อย